Steinar Sælid

Steinar Sælid (født 10. juni 1946 i Varteig) er en norsk forsker og gründer. Han er utdannet sivilingeniør med teknisk kybernetikk som spesialfelt. Han har mottatt flere priser for sin forskning. I 2019 ble han tildelt NTNUs ærespris.

Utdannelse og karriere 
Sælid fullførte sin sivilingeniørutdannelse ved NTH i 1971. Tittelen på diplomoppgaven var Følsomhetsanalyse av optimale systemer.

I 1973 begynte han  ved SINTEF, som leder for en gruppe innen reguleringsteknikk. Fra da og frem til disputasen i 1976 arbeidet han med å utvikle de teoretiske og praktiske prinsippene rundt dynamisk posisjonering (DP), i tillegg til doktorgraden. Han fikk etter hvert en svært sentral rolle i utforming av modellforsøk, simulering og utvikling av algoritmer for DP-systemer. Teknisk Ukeblad omtalte i 2007 DP som Norges viktigste bidrag til verdens offshoreindustri, og da tidsskriftet i 2015 ba sine lesere stemme over den største ingeniørbragden siden andre verdenskrig, vant DP overlegent; teknologien som lar skip og plattformer stå stille på havet uten å kaste anker.

Etter et forskningsår i USA, arbeidet Sælid som dosent ved Institutt for teknisk kybernetikk ved NTH i perioden 1978–1982.  Han har senere hatt tilknytning til instituttet som professor II, i perioden fra 1986 til han ble professor emeritus i 2013.

I 1983 ble han ansatt ved Kongsberg Våpenfabrikk. Der var han blant annet ansvarlig for utvikling av et nytt styringssystem for prosessindustrien: AIM.

I perioden 1989–1993 var han ansatt som avdelingsingeniør ved Norsk Hydros forskningssenter på Herøya. Etter dette hadde han en tid sitt eget konsulentfirma, før han, sammen med to andre, startet selskapet Prediktor.

Prediktor 
I 1995 var han en av gründerne bak den industrielle IT-bedriften Prediktor, et selskap som ble etablert med det mål å lage datasystemer og programvare for styring, overvåkning, rapportering og optimalisering av operasjonell drift i produserende industri. Selskapet startet som en liten konsulentbedrift og har utviklet seg til å bli et av verdens ledende leverandør- og kompetansemiljøer på Manufacturing Execution Systems (MES). Per 2019 er han fortsatt aktiv i selskapet, som spesialrådgiver. 

i 2013 ble Prediktor Medical etablert, som et spin-off-selskap, for å arbeide med teknologioverføring av en av Steinar Sælids ideer, en bærbar «smartklokke» som skal kunne erstatte dagens system for måling av blodverdier hos diabetikere. Istedenfor å få en nål stukket inn under huden, kan verdiene leses av på den nye «glukose-smartklokken», som per 2019 er under uttesting.

Publikasjoner 
Sælid har publisert kompendier, lærebøker, rapporter (i hovedsak gjengitt i BIBSYS) og forskningsartikler (oversikt i ResearchGate).

 Publikasjoner av Sælid i ResearchGate.

Hedersbevisninger 

 1978: SINTEFs pris for fremragende forskning for sitt bidrag til utvikling av ALBATROSS posisjoneringssystem. 
 1993: Æresmedlem i Norsk forening for automatisering. Sælid var, ifølge NFEAs nettstede, den første som ble utnevnt til æresmedlem i foreningen.
 1993: innvalgt som medlem av Norges Tekniske Vitenskapsakademi (NTVA). 
2003: utnevnt som mester av ordenen Den Gyldne Tilbakekoblede Sløyfe. Den litt humoristiske ordenen ble etablert ved Institutt for teknisk kybernetikk, NTH i 1994.
 Prediktor mottok i 2013 NHO Østfolds nyskapningspris.
2019: ble tildelt NTNUs ærespris.
2021: utnevnt til Ridder av 1. klasse av St. Olavs Orden.

Referanser

Eksterne lenker 
 
 
 

Norske forskere
Norske gründere
Alumni fra NTNU
Riddere av 1. klasse av St. Olavs Orden